**Prietka tal-Milied**

Fl-isem tal-Missier, tal-Iben u tal-Ispirtu s-Santu, ammen. Glorja ’l Alla fl-ogħla tas-smewwiet u paċi fl-art lill-bnemin ta’ rieda tajba. Il-paċi, kemm hi sabiħa, kemm hi importanti għalina lkoll. Mal-paċi, l-imħabba, tant meħtieġa biex ngħixu flimkien fis-sliem. Sliem li llum tant huwa nieqes madwarna. Nistaqsi .....imma dan għaliex?

Immorru lura ftit aktar minn elfejn sena, fil-grotta ta’ Betlem u niltaqgħu mal-Bambin, il-Madonna u San Ġużepp. Magħhom kien hemm nies umli, ir-ragħajja, li marru jaraw u jagħtu r-rigali lil Ġesù.... u rċevew tant ferħ, imħabba u paċi fihom. Ħadu lura aktar milli taw. Għaliex il-paċi rridu nfittxuha, kif għamlu r-ragħajja u dawn ma kellhomx xi GPS tafux, jew l-internet, imma biss, kienu nies ta’ rieda tajba. Irridu naħdmu għaliha l-paċi u din tasal teħlisna mill-aljenazzjoni li tant imlejna rasna biha.

Min jaf kieku nistħajlu din qalbna ċkejkna bħall- għar ta’ Betlem u fiha nżommu lill-Ġesù tarbija, biex imbagħad ikollna ħafna mħabba xi nxerrdu mal-oħrajn, mal-familja tagħna, mal-ħbieb, man-nies madwarna u l-ġnus kollha. Tidher kbira din hux...., jgħidu l-baqar jaraw kbir...!! Imma kieku kellna lkoll nibdew, naslu għal dinja aħjar, ara kemm inkunu kapaċi naħfru aktar u din il-maħfra ġġibilna l-ferħ veru tal-Milied tul is-sena kollha.

Xi drabi jiena wkoll ikolli qalbi sewda, kemm għax ġieli ma nobdix lill-mama’ jew lill-papà, jew għax nagħmel xi praspura minn tiegħi. Drabi oħra għax ikolli xi ngħid ma’ xi ħadd fil-klassi, jew għax inwebbes ftit rasi. Toqogħdux tħarsu lejja tafux, għax kulħadd għandu rasu daqxejn iebsa ...ehhh!! Imma meta nobdi lill-ġenituri, meta fil-klassi ngħin lil sħabi, meta fil-logħob naqsam ma’ ħaddieħor, inħoss qalbi tarmi d-dawl, inħoss ferħ kbir, ferħ bħalma ħassew ir-ragħajja ġo Betlem. Tafu għaliex dan? Għax meta nħobbu u naċċettaw lil xulxin, inkunu qed niftħu l-bieb lill-Bambin li jagħmilna ferħanin.

Ejja nżommu dan il-messaġġ, jekk irridu l-paċi u l-imħabba ssaltan, irridu naħdmu għalihom u dan billi ngħinu lil kulħadd, naħfru ħafna, inħobbu ħafna u nkunu altruwisti. Dan ifisser ukoll, li rridu nħarsu l-ambjent madwarna, nieħdu ħsieb il-baħar, il-kampanja, l-annimali, l-arja li ngħixu biha, biex b’hekk insaħħu l-bażi li fuqha nibnu dinja ferħana u b’saħħitha fis-sliem. Importanti li nuru solidarjetà mal-oħrajn. Kemm hi tqila din il-kelma?..Imma kemm hi kbira!! Jekk nifhmuha nsolvu ħafna mill-gwerer li hawn madwarna, mit-tbatija, mill-mard u minflok, ngħixu bħal aħwa.

Nagħlaq, billi nitlob għall-ġenituri, għal min jieħu ħsiebi tul il-ħajja. Nitolbok Bambin tħares liċ-ċkejkna Malta tagħna, lill-Ewropa, biex ixxerred l-idea ta’ solidarjetà fost il-ġnus kollha. Nitlob għal dawk li jmexxuna spiritwalment u materjalment, għall-ħbieb u l-morda, biex dan il-Milied, jagħtihom tama u sliem tul is-sena kollha. Ejja ħerqana, nħarsu lejn il-Bambin, li sar wieħed minna biex iħobbna aktar u flimkien insellmulu bl-għajta.....Viva Ġesù Bambin.

Reno Saliba